 Igxeka ungqongqoshe i-ANCYL ngokuthathwa kwamandla omkhandlu News24Igxeka ungqongqoshe i-ANCYL ngokuthathwa kwamandla omkhandluDurban - Ibhodla umlilo i-African National Congress Youth League ANCYL esifundeni saseHarry Gwala eningizimu yesifundazwe saKwaZulu Natali ngokuthathwa kwamandla omkhandlu waseCreighton, iDr Nkosazana Dlamini Zuma obizwa phecelezi ngeNDZ, osungaphansi kolawulo lwesifundazwe ngenxa yezinsolo zokungaphatheki kwamakhansela ekubikwa ukuthi ehluleka ukuthatha izinqumo zokuqasha izimenenja.Unobhala we-ANCYL kulesiya sifunda uMnu Qiniso Mnguni akaphozisanga maseko ngokugxeka ihhovisi likangqongqoshe womnyango wezokubusa ngokubambisana nezindaba zomdabu, uNkz Nomusa Dube Ncube, wathi isinqumo asithathile ngalowa mkhandlu sincike kakhulu kwezepolitiki.Akekho ongazi ukuthi imikhandlu ilawulwa yipolitiki futhi ke okwakhe ungqongqoshe kusobala ngoba ube umgcini-mafa esigungwini esiphezulu senhlangano ebusayo esifundazweni esamiswa, ekuyisigungu esizwa kakhulu ngobuholi besifunda sethu iHarry Gwala kusho uMnu Mnguni.Uthe kungani ungqongqoshe encamela ukuthatha amandla omkhandlu kunokuthi asuse indoda eyodwa uMnu Nkosiyezwe Vezi engafunwa ngamakhansela njengoba anqaba ukuvuselela inkontileka yakhe.Ngikusho ngingananazi ukuthi ngeke amakhansela aseNDZ amsukele uMnu Vezi engenzanga lutho ukuthi nje uvikelwa kakhulu ipolitiki yesifunda neyesifundazwe.Lokhu kubonakala kuzodala umsansa phakathi kwe-ANCYL kanye neqembu elibusayo kulesiya sifunda njengoba usihlalo we-ANC uMnu Zamo Nxumalo ubezwakala eseseka isinqumo sekhabhinethi sokufaka lowa mkhandlu ngaphansi kolawulo lwesifundazwe.Ekhuluma neNews 24 uMnu Nxumalo uthe bakweseka kakhulu ukuthi kungenelele isifundazwe emkhandlwini obonakala unezinkinga nokuthi amakhansela abephambili ekuxoveni izinhlelo zomkhandlu ezadala ukusilela ekuqashweni kwezimenenja kulowa mkhandlu azothathelwa izinyathelo ezinqala.OLUNYE UDABA: Uhlalele ovalweni umphakathi ngokubulawa kwabantu ngempelasontoOkhulumela uMnyango Wezokubusa ngokubambisana nezindaba zomdabu uMnu Msawakhe Mayisela uzikhahlele lezi izinsolo ze-ANCYL wathi isinqumo sokuthatha amandla omkhandlu i-NDZ kasithathwanga ngungqongqoshe yena siqu sakhe kepha yikhabhinethi, nayo isithathe emuva kwemizamo emingini yokungenelela kulowa mkhandlu yokuthi umkhandlu ubuyele esimeni sokusebenza use intuthuko kubantu kodwa kwanhlanga zimuka nomoya.Lesi sinqumo sathathwa yikhabhinethi egunyazwa umthetho uSection 139 1 b womthetho sisekelo ozosilekelela ekutheni kuyiswe izinsiza emphakathini kusebenzeke kuphindwe kuvalwe nezikhala ezikhona kusho uMnu Mayisela.Uphinde wathi kakuwona umasipala wokuqala ukubhekana nesimo esifana nalesi i-NDZ njengoba naseMooi River, eMtubatuba, eLangalibalele naseMtshezi bawathatha amandla futhi kakusebenzanga inhlese yepolitiki kodwa inhloso ukuthi omasipala basebenzela abantu.Kanti ke uMnu Dumisani Vilakazi uyena oqokwe umnyango ukuthi ayolungisa isimo saseNDZ. 